रात को दो बजे ही नरेश का फोन आ गया था | सरोज को उस पल लगा था कि आज वास्तव में वो अनाथ हो गई थी | माँ गई थी तो पिताजी तो थे गोद में बैठाकर लाड़ लड़ाने के लिये | चाची बुआ सबके तानों से बचाने के लिये | फिर जयन्त चले गए तब भी पिताजी तो थे संकट की घड़ी में राह दिखाने के लिये और अपने आँचल से उसकी राह के काँटे बुहारने के लिये | लाला जी नहीं रहे तब भी कम से कम पिताजी तो साथ थे सर पर हाथ रखकर दुनिया वालों को बताने के लिये कि इधर नज़र उठाकर भी मत देख लेना – इसका बाप अभी ज़िंदा है | अब तो वो भी नहीं रहे… अब तो निपट अकेली रह गई वो इस भरी दुनिया में… अब कोई आगे नहीं आएगा उसको राह दिखाने… जीवन संघर्ष में दो क़दम उसके साथ चलने… पर उसके साथ तो शायद भगवान को जनम का बैर रहा है… ज़रा सा कुछ ठीक ठाक चलना शुरू होता है कि फिर कोई झटका दे देता है… और यही सब सोचते सोचते सरोज ने दिमाग को झटका और उठ खड़ी हुई पप्पू रग्घू के साथ दिल्ली की बस पकड़ने के लिये…